Resensie: 'Kalm voor die storm' – Juan Boucher | Maroela Media
Juan Boucher se jongste album 'Kalm voor die storm'. Foto: Facebook.
Dit is nou omtrent vyf jaar sedert die musiekbedryf vir die eerste keer kennis geneem het van Juan Boucher.
Sy eerste album, 082, het die treffer "Bring die water" opgelewer. Dié album is later onder die titel Jy's my flavour heruitgereik met 'n paar bonussnitte wat ingesluit is, onder meer die treffer "Trek toe die gordyne", wat veral by 'n jonger gehoor byval gevind het. Met sy derde album, Gee jou hart 'n breek, het sy gewildheid net nog verder toegeneem, veral danksy die treffer "Sad sad songs".
Nou is hy terug met sy jongste album, Kalm voor die storm, wat reeds begin treffers oplewer. Die album begin met 'n inleiding waarop hy praat eerder as sing, en hierop vertel hy wat musiek vir hom beteken. Die volgende snit is een van die treffers, "Gebore om by jou te wees", wat hy, soos al die snitte op die album, self geskryf het.
"As jy my nie nou liefhet nie" is nog 'n moontlike treffer van die album. Juan het saam met Byron Kuntz gewerk aan die album. Byron is een van die groot redes vir Gerhard Steyn se sukses en hy was ook die regisseur van Lemé se nuwe album. "Disintegreer" is een van die treffersnitte; dit is dalk een van die heel beste snitte op die album. "Ritme van my hart" is een van die snitte wat veral by jonger luisteraars byval sal vind.
"Oefen om te soen" is die nuwe treffersnit; die musiekvideo daarvan kan hieronder gesien word. Veral dié wat van Ray Dylan en Nicholis Louw se musiek hou, sal hierdie een geniet. "Nikotien" is 'n lekker snit, hoewel sommige mense dalk nie sal hou van die vergelyking tussen liefde en sigarette nie. "Vrydagaand se klok" is dalk die hoogtepunt van die album; Byron Kuntz sing dit saam met hom en dit sal die dansbaan gou vol kry. Hopelik sal dit 'n groot treffer word.
"Jy en ek" is nog 'n lekker snit wat dalk by jonger luisteraars byval sal vind. Die laaste snit op die album is "Fight vir liefde" en Juan klink veral goed wanneer hy in 'n laer register sing.
Juan het hom die afgelope paar jaar gevestig as 'n goeie liedjieskrywer en sanger, wie se musiek op 'n jong gehoor gemik is, maar wat ook by 'n groter gehoor byval behoort te vind. Met hierdie album behoort hy voort te bou op die sukses wat hy voorheen behaal het, en dalk sal hy ook nog nuwe bewonderaars bykry.